KRP löysi Hausjärven hiekkakuoppasurmia tutkiessaan vanhan hautakummun, josta paljastui neljän vainajan ruumiit.

Keskusrikospoliisi sai keväällä yleisövihjeen hautakummusta, joka sijaitsee vain muutaman kilometrin päässä vuonna 1991 murhatun Tuula Lukkarisen ruumiin löytöpaikasta. KRP on tutkinut uudelleen 1990-alussa Hikiän alueella tapahtuneita naisiin kohdistuneita väkivaltarikoksia.

Vihjeen mukaan hautakumpu on ollut olemassa ainakin vuosituhannen vaihteessa. Paikalta löytyi sammalpäällysteinen kumpare, jonka toisessa päädyssä oli puinen, valkoiseksi maalattu risti.

Tutkinnanjohtaja määräsi haudan tutkittavaksi. Ensimmäinen vainaja löytyi 15. toukokuuta 1,4 metrin syvyydestä. Haudassa oli rinnakkain neljän eri ihmisen jäänteet, joiden todettiin pian olevan peräisin ajalta ennen 1990-lukua.

Hautakumpu oli kooltaan noin metri kertaa kaksi metriä.­

KRP:n Rikosteknisen laboratorion luututkimukseen erikoistunut tutkija alkoi selvittää vainajien kuolinsyytä ja muita jäänteistä saatavissa olevia tietoja. Tutkintaryhmä puolestaan alkoi selvittää kuolleiden henkilöllisyyttä, mahdollisesti elossa olevien sukulaisten olemassaoloa ja etsiä heille asianmukaista uutta hautapaikkaa.

Miehet kuolivat saksalaisten luoteihin?

Poliisi kertoo, että maanomistajan mukaan haudalla on aina ollut risti ja joku on vienyt sinne kukkiakin. Eräs paikallinen asukas oli nähnyt haudalla vierailijoita viimeksi 1990-luvun alussa ja tuolloin kolmen autokunnan voimin.

Alueella kulkeneen perimätiedon mukaan hautaan on laskettu vuonna 1918 käydyssä sisällissodassa punaisten puolella taistelleita nuoria miehiä.

Alueen paikallishistoriaa perkaavan teoksen mukaan yksi vainajista saattaisi olla Kurun punakaartin vartiomies, joka oli syömässä eväitään Kurun koulun portilla, kun saksalaiset ampuivat hänet. Lisäksi haudassa saattaisivat olla Lavinnon kylältä kotoisin olevat nuorukaiset, jotka etsivät ruokapaikkaa lähellä saksalaisten esikuntaa. Perimätiedon mukaan saksalaiset ampuivat nuorukaiset kiinnioton ja heikosti sujuneen kuulustelun päätteeksi.

Poliisi kertoo, että vainajia ei ole pystytty yksilöimään tarvittavalla tarkkuudella Suomen Sotasurmat 1914–1922 -tietokannasta, jossa on kaikkiaan liki 40 000 henkilön nimet.

Nuorin vainajista 13–16-vuotias

Historiatietojen ja luututkimuksen perusteella tiedetään, että nuorin vainajista on ollut kuollessaan noin 13–16-vuotias ja toisiksi vanhin noin 16–21-vuotias.

Kolmas on ollut noin 20–30-vuotias ja neljäs noin 30–40-vuotias. Heidän epäillään kuolleen 21.4.–22.4.1918 välisenä aikana, koska tuolloin Saksan Itämeren Divisioona valtasi Hyvinkään ja Riihimäen.

Luututkimuksen mukaan kaikilla vainajilla oli ampumavammoja.­

Oletuksen mukaan heidät on luettu sisällissodassa punakaartilaisiksi ja he ovat kuolleet todennäköisesti Hikiässä. Luututkimuksen perusteella tiedetään, että kaikilla vainajilla on ampumavammoja.

Keskusrikospoliisi kaipaa yleisön tietoja haudassa olleista vainajista. Etenkin niitä, jotka ovat vierailleet metsähaudalla, pyydetään olemaan yhteydessä poliisiin sähköpostilla. Vihjeet voi lähettää osoitteeseen rikosvihje.krp@poliisi.fi.

– Halusimme tehdä tutkinnan loppuun, koska on tärkeää, että vainajat saavat nimen ja mahdolliset omaiset löytyvät. Nyt ehkä yksi tarina saa päätöksensä, sanoo tutkinnanjohtaja Olli Töyräs poliisin tiedotteessa.

Hiekkakuoppasurmat yhä mysteeri

Samalla paikalla 1990-luvulla tapahtuneet Hausjärven hiekkakuoppasurmat ovat yhä mysteeri. Yksi naisista, 28-vuotias Tuula Lukkarinen, löytyi murhattuna Hausjärven Hikiältä 1991.

Samassa metsässä oli edellisenä vuonna käyty eloonjäämistaistelu, jossa Helluksi kutsuttu nainen oli onnistunut pakenemaan puukon kanssa riehunutta miestä. Mies oli tarjonnut Hellulle kyytiä Riihimäelle, mutta ajoikin uhrinsa sorakuopalle ja kävi kimppuun.

Samaan erikoiseen rikossarjaan poliisi liittää myös vuonna 1993 jäljettömiin kadonneen Maarit Haantien kohtalon.

Löytyneistä jäänteistä kertoi ensimmäisenä Aamuposti.

Tiedätkö jotain tapauksesta tai vainajista? Ota yhteyttä: uutiset@iltasanomat.fi